ທ່ານ ຫງວຽນຊວນຟຸກ ປະທານປະເທດຫວຽດນາມ ເຂົ້າຮ່ວມພິທີໄຂວາລະປຶກສາຫາລືຮ່ວມຂັ້ນສູງສະມັດຊາໃຫຍ່ ສປຊ ສະໄໝທີ 76
ກປ.ອອນໄລ - ຕອນເຊົ້າວັນທີ 21 ກັນຍາ ຕາມເວລາທ້ອງຖິ່ນ, ທີ່ສໍານັກງານ ສປຊ ຢູ່ນິວຢອກ, ວາລະປຶກສາຫາລືຮ່ວມຂັ້ນສູງສະມັດຊາໃຫຍ່ ສປຊ ສະໄໝທີ 76 ໄດ້ໄຂຂຶ້ນດ້ວຍຫົວຂໍ້ “ພ້ອມກັນໝັ້ນໃຈ ແລະສ້າງຄວາມເຂັ້ມແຂງດ້ວຍຕົນເອງ - ມຸ່ງໄປເຖິງການຟື້ນຟູຫຼັງພະຍາດໂຄວິດ-19, ກໍ່ສ້າງຄືນໃໝ່ແບບຍືນຍົງ, ປົກປັກຮັກສາດາວພະເຄາະ, ຊຸກຍູ້ສິດທິມະນຸດ ແລະປັບປຸງ ສປຊ”.
ເຂົ້າຮ່ວມພິທີໄຂມີບັນດາປະມຸກລັດ, ນາຍົກລັດຖະມົນຕີ ແລະຜູ້ຕາງໜ້າຂັ້ນສູງທີ່ມາຈາກ 193 ປະເທດສະມາຊິກ ສປຊ, ປະທານສະມັດຊາໃຫຍ່ ສປຊ ສະໄໝທີ 76, ເລຂາທິການໃຫຍ່ ສປຊ ພ້ອມກັບການນໍາຫຼາຍທ່ານຂອງບັນດາອົງການຈັດຕັ້ງສາກົນ ແລະພາກພື້ນ. ຄະນະຜູ້ແທນຂັ້ນສູງຫວຽດນາມ ນຳໂດຍທ່ານ ຫງວຽນຊວນຟຸກ ປະທານປະເທດ ໄດ້ເຂົ້າຮ່ວມພິທີໄຂ.
ກ່າວຄໍາເຫັນທີ່ພິທີໄຂ, ທ່ານ Abdulla Shahid ປະທານສະມັດຊາໃຫຍ່ ສປຊ ສະໄໝທີ 76 ໃຫ້ຄໍາໝັ້ນສັນຍາຈະຊຸກຍູ້ການຮ່ວມມືສາກົນເພື່ອຮັບມືກັບພະຍາດໂຄວິດ-19, ຟື້ນຟູ ແລະພັດທະນາພາຍຫຼັງຄວບຄຸມພະຍາດໄດ້ຕາມທິດຍືນຍົງບົນພື້ນຖານໂຄງການດໍາເນີນງານຮອດປີ 2030 ເພື່ອການພັດທະນາແບບຍືນຍົງ; ທ່ານເນັ້ນໜັກວ່າ ຄວນຊຸກຍູ້ຄວາມມານະພະຍາຍາມໃນທົ່ວໂລກເພື່ອແນໃສ່ຮັບມືກັບການປ່ຽນແປງຂອງດິນຟ້າອາກາດ, ລົບລ້າງຄວາມອຶດຫິວ, ຫຼຸດຜ່ອນຄວາມທຸກຍາກ, ຊຸກຍູ້ ແລະປົກປັກຮັກສາສິດທິມະນຸດ.
ຕາມລາຍການ, ທ່ານ ຫງວຽນຊວນຟຸກ ປະທານປະເທດຫວຽດນາມ ຈະມີບົດກ່າວປາໄສສໍາຄັນທີ່ວາລະປຶກສາຫາລືລວມຂັ້ນສູງສະມັດຊາໃຫຍ່ ສປຊ ສະໄໝທີ 76 ໃນຕອນບ່າຍວັນທີ 22 ກັນຍາ ຕາມເວລາທ້ອງຖິ່ນ, ໃນນັ້ນສະເໜີມາດຕະການທີ່ມີລັກສະນະສັງລວມ, ຮອບດ້ານ, ຍາວນານທີ່ມີຕໍ່ບັນຫາສາກົນທີ່ຮີບດ່ວນໃນປະຈຸບັນເພື່ອແນໃສ່ປະກອບສ່ວນຮັກສາສັນຕິພາບ ແລະຄວາມໝັ້ນຄົງໃນໂລກ, ຊຸກຍູ້ການພັດທະນາແບບຍືນຍົງ ແລະກວມລວມໃນທົ່ວໂລກ.
ໂດຍ: ຈາງຫງວຽນ